ગુજરાતમાં હવે ઠંડી ઠીકઠીક શરૂ થઈ છે. કાશ્મીરમાં બરફવર્ષા થાય તો તેની બીજા દિવસે અસર ગુજરાતમાં થાય છે. શિયાળો આળસ લાવે છે. સારી ઋતુ હોય તો આરામ કરવાનું મન થાય, સારું ખાવાનું મન થાય પરંતુ શિયાળો એ તંદુરસ્તી વધારવાની પણ ઋતુ છે. ભારતમાં શિયાળો આપણી તંદુરસ્તી માટે સૂકો અને કઠોર હોય છે. શેરી પર ફેલાયેલી ધૂળ તેમાં વધારો કરે છે. જેટલું શક્ય બને તેટલું ધૂળને ટાળો, કારણકે તેના લીધે તમને શિયાળો કાઠો પડશે. જેમને સાઇનસની સમસ્યા હોય તેવા લોકોએ ફેશનની ચિંતા છોડી વહેલી સવારે અને સાંજે ઠંડીથી રક્ષણ મેળવવું જોઈએ. તે માટે ગરમ કપડાં પહેરતાં સહેજેય અચકાવું ન જોઈએ. આજકાલ ખાસ કરીને સ્ત્રીઓ સ્લીવલેસ ડ્રેસ અને બ્લાઉઝ પહેરતી હોય છે. લગ્ન હોય તેમાં પણ ફોટા સારા આવે તે માટે સ્વેટર કે શાલ ટાળે છે. આની અસર તંદુરસ્તી પર પડતી હોય છે. સવારમાં કૂણો તડકો હોય તે લેવો જોઈએ. તડકામાં બને તો લાંબુ ચાલો.